Paul-Eerik Rummo

Paul-Eerik Rummo (født 19. januar 1942 i Tallinn) er en estisk politiker, oversetter og forfatter.

Rummo var medlem av den estiske nasjonalforsamlingen Riigikogu fra 1992 til 2015. Han var kultur- og utdanningsminister i det uavhengige Estlands første reelt politisk valgte regjering fra 1992 til 1994. Han var også medlem av bystyret i Tallinn fra 1996 til 2000. Han ledet Det estiske liberaldemokratiske partiet (ELDP), som i 1994 gikk opp i Det estiske reformpartiet. Rummo var minister uten portefølje (uoffisielt kalt befolkningsminister) i Juhan Parts og Andrus Ansips regjeringer fra 2003 til 2007.

Han er sønn av forfatteren Paul Rummo. Paul-Eerik studerte litteraturvitenskap ved Universitetet i Tartu, med eksamen i 1965 og arbeidet deretter ved teatre i Tartu og Tallinn. På morssiden er han av romanislekt. Paul-Eerik Rummo er gift med Viiu Härm som er forfatter og skuespiller; paret har 4 barn. 

Som forfatter debuterte han i 1962 med Ankruhiivaja (ankerløfter), og han har skrevet nærmere 20 bøker. Som oversetter arbeider han med engelske og russiske forfattere, og har blant annet oversatt Pusjkin, Dylan Thomas og T.S. Eliot til estisk. Han mottok i 1966 Juhan Liiv-prisen og i 2005 Estlands kulturfonds litteraturpris.

Referanser

Eksterne lenker 
 
 
 
 
  Estonian Literature Information Centre om Rummo

Estiske forfattere
Estiske politikere
Personer fra Tallinn
Estiske dramatikere